De seneste tre år er antallet af unge, der vælger en erhvervsuddannelse, stagneret på landsplan. Men i næsten alle de nordjyske kommuner stiger antallet af unge på erhvervsuddannelserne.

Sandsynligheden for at møde en ung nordjyde, der læser til tømrer, SOSU-assistent eller kok er blevet større de seneste syv år. 10 ud af 11 nordjyske kommuner har haft en fremgang i antallet af elever, der vælger en erhvervsuddannelse. Samtidig ligger de nordjyske kommuner generelt et godt stykke over landsgennemsnittet. Det viser en ny analyse fra Arbejderbevægelsens Erhvervsråd på baggrund af tal fra Børne- og Undervisningsministeriet. -	Der er stor forskel på, hvor godt erhvervsuddannelserne har fat på de unge rundt omkring i landet, siger Mie Dalskov Pihl, der er chefanalytiker og projektchef i Arbejderbevægelsens Erhvervsråd og uddyber: - De største fremskridt er sket i dele af Jylland, Fyn og Syd- og Vestsjælland, mens det går langsomt med at få unge til at gå den faglærte vej andre steder. Læsø Kommune er den kommune i landet, der har haft den største fremgang med 15 procent i forhold til 2015, mens Vesthimmerlands Kommune indtager en tredjeplads med en stigning på 9,7 procent. Herunder kan du se, hvordan resten af kommunerne klarer sig: Kun 1,5 procents fremgang på landsplan I 2015 blev et bredt politisk flertal enige om en reform af erhvervsuddannelserne, der skulle sikre, at flere unge valgte en erhvervsuddannelse. Konkret er målet, at der i 2025 skal være 30 procent af en ungdomsårgang, der fortsætter på en erhvervsuddannelse. Det mål er langt fra nået endnu. På landsplan er det kun hver femte, der i år har søgt en erhvervsuddannelse efter grundskolen. Det er en stigning på 1,5 procent siden reformen i 2015. De seneste tre år er udviklingen stagneret. -	Niveauet har ikke rigtig rykket sig de tre seneste år, og der er fortsat langt til det politiske 2025-mål om, at 30 procent af en årgang skal søge ind på erhvervsuddannelserne efter grundskolen, siger Mie Dalskov Pihl. I Nordjylland ser det væsentligt bedre ud end på landsplan. Fire af de nordjyske kommuner har allerede nået målet for 2025 (Læsø, Vesthimmerland, Frederikshavn og Morsø), mens de andre kommuner, på nær Aalborg, ligger over landsgennemsnittet. I marts besøgte vi Frederikshavn Kommune, der allerede har nået målet for 2025: